b"\n_START_ARTICLE_\nMas Pedrafita\n_START_SECTION_\nDescripci\xc3\xb3\n_START_PARAGRAPH_\nAquesta masia est\xc3\xa0 situada al peu de la carretera de Rodony\xc3\xa0. Presenta l'estructura caracter\xc3\xadstica de la masia catalana: un nucli central primitiu i depend\xc3\xa8ncies afegides posteriorment. El nucli central consta de planta baixa, dos pisos i golfes. A la planta baixa es troben les cuines i estances de servei, i als pisos superiors hi ha el sal\xc3\xb3-menjador i els dormitoris. A l'\xc3\xbaltim pis hi ha les golfes. La fa\xc3\xa7ana principal es disposava originalment en forma sim\xc3\xa8trica, actualment modificada en les obertures. Dels cossos annexos \xc3\xa9s remarcable el celler, de planta rectangular i amb un interessant volta de can\xc3\xb3. El material b\xc3\xa0sic de construcci\xc3\xb3 \xc3\xa9s la pedra i les ampliacions s\xc3\xb3n de t\xc3\xa0pia.\n_START_SECTION_\nHist\xc3\xb2ria\n_START_PARAGRAPH_\nS'han trobat fragments d'\xc3\xa0mfora i cer\xc3\xa0mica en superf\xc3\xadcie que permet datar l'ocupaci\xc3\xb3 humana d'aquesta zona a l'entorn del segle I aC en la seva fase inicial i on s'establ\xc3\xad posteriorment un assentament rural tardorepublic\xc3\xa0 que subsist\xc3\xad fins a segle II dC._NEWLINE_El mas es troba documentat des de l'\xc3\xa8poca medieval. La part vella data del 1400, tot i que \xc3\xa9s en el segle XVI quan adquireix la seva configuraci\xc3\xb3 m\xc3\xa9s important. La resta de construccions s'han anat afegint al llarg del temps. Els hereus van tenir el cognom Domingo fins al 1662, quan la pubilla, \xc3\x81ngela Domingo, es cas\xc3\xa0 amb Jaume Galofr\xc3\xa9, donant el cognom actual._NEWLINE_La font que es troba a la part de darrere de la masia \xc3\xa9s datada l'any 1869 i el celler t\xc3\xa9 dues inscripcions, a la part interior i exterior, de l'any 1882. El mas t\xc3\xa9 una extensi\xc3\xb3 de 300 ha de vinya conreades pels masovers, ja que els propietaris no hi viuen, i nom\xc3\xa9s hi van els caps de setmana i a l'estiu."